Canal Digital

Historie

Telenors kabel-TV-virksomhet startet i første halvdel av 1980-årene. Sentralt i dette stod Oslo teledistrikt som i 1983 fikk tilslag på å levere signaler til Holmlia Kabel-TV. Dette skjedde i samarbeid med OBOS-selskapet Oslo Kabelnett ledet av James R. Salvador. Da Televerkets konkurransevirksomhet 1. januar 1988 ble skilt ut som eget aksjeselskap, TBK A/S, ble Salvador direktør i det nystartede TBK Kabel-TV. Dette selskapet skiftet navn til Telenor Avidi i 1995. 
Canal Digital ble grunnlagt i mars 1997 gjennom et samarbeid mellom Telenor og det franske TV-selskapet Canal+. Det nye selskapet skulle drive med distribusjon av TV-signaler over satellitt. TV 2 solgte en aksjepost på 16 prosent til Telenor i 2000. Telenor kjøpte i 2003 ut de franske eierne i Canal+. Årsaken var at de franske eierne hindret samarbeid med NRK og TV 2. Canal Digital har etter dette vært 100 prosent eid av Telenor. I 2004 ble Telenor Avidi fusjonert inn i Canal Digital og skiftet navn til Canal Digital kabel-tv. I oktober 2018 ble kabel og TV tjenesten innlemmet i Telenor.
22. oktober 2019 ble det kjent at Canal Digital og Viasat skal bli ett selskap. Selskapet får over 1,25 mill. kunder, og en omsetning på 7 mrd. NOK.

Organisasjon

Canal Digital har hovedkontor på Fornebu og regionskontorer rundt om i landet, de største befinner seg i Bergen, Oslo, Porsgrunn og Trondheim. I Norge var Canal Digitals virksomhet delt inn i to selskaper, Canal Digital Norge AS som tilbyr digital-TV via satellitt og tidligere Canal Digital Kabel (nå Telenor) som tilbyr tv-tjenester over bredbåndsnettet, i tillegg til IP-telefoni. Canal Digital Norge AS ledes av Bjørn Ivar Moen, mens tidligere Canal Digital Kabel (nåværende Telenor) blir ledet av Camilla Amundsen. Virksomheten knytta til satellitt-tv er eid av Telenor Broadcast Holding. Canal Digital merkevaren i dag pr. 2018 tilbyr kun TV via satellitt (parabol), selskapet er eid av Telenor Norge AS.
Telenors dominerende stilling i markedene for datadistribusjon og tidvise engasjement i innholdsleveranser har ført til at Canal Digital har fått sin markedsposisjon vurdert av Konkurransetilsynet ved flere anledninger, med utgangspunkt i Telenors vertikale integrasjon. Ingen av vurderingene har ført til tiltak mot selskapet.

TV-distribusjon

Canal Digital er Norges og Nordens største TV-distributør. Canal Digital distribuerer rundt 100 tv-kanaler innenfor ulike sjangre og har avtaler med store tv-selskaper i Norge, Norden, Europa og USA.
Kundene mottar TV-kanaler fra Canal Digital ved hjelp av parabolantenne og dekoder. Canal Digital Norge tilbyr digital-tv via satellitt og parabolkundene mottar signaler fra satellittene Thor 5 og Thor 6, begge posisjonert på 1°vest. Satellittene er eid av Telenor Satellite Broadcasting.
Selskapet har ved flere anledninger vært i tvist med kanaler over sammensetninga av grunnpakka som tilbys til kundene, blant annet med BBC og TV2.

HD- og 3D-TV

I 2007 lanserte Canal Digital HDPVR. Selskapet har satset på HD-kanaler og var også først i Norge med egen 3D-kanal i 2011.

Internett og telefoni

Tidligere Canal Digital Kabel hadde et omfattende landsomfattende bredbåndsnett der kunder kunne velge IP-telefoni som tilleggstjeneste. Disse tjenestene blir levert av Telenor.

Internettstrømming

I 2011 lanserte satellitt-selskapet en tjeneste kalt Canal Digital GO, retta mot kunder som har tilgang til internett. Tjenesten gir kundene tilgang til leie av nyere filmer, direkte strømming av TV-kanaler, samt arkivtjenester for tv-programmer og serier. I 2011 fikk Canal Digitals kunder også tilgang til musikkstrømmetjenesten WiMP. Denne tjenesten skiftet navn i 2015 til Tidal, og ble avviklet senere hos Canal Digital i januar 2018. Kunder tilknyttet tidligere Canal Digital Kabel, får tilgang til strømmetjenesten T-We. Med T-We får kundene tilgang til en egen strømmeportal via dekoder, mobil eller nettbrett. T-We gir bl.a. mulighet for Star Forfra og en omfattende arkivtjeneste. Denne tjenesten blir levert fra Telenor pr. 2018.
Høsten 2018 ble strømmetjenesten Netflix, en del av tilbudet hos T-We.